เจมาร์ทยิ้มมือถือไฮเอนด์ขายดี
เจมาร์ทยิ้ม มือถือไฮเอนด์ขายดี ขี่กระแสโซเชียล เน็ตเวิร์กกิ้งแรง&nbsp; ส่งกำไรปีนี้ขยับเพิ่ม 40%
3 ก.พ. 2553

เจมาร์ทยิ้ม มือถือไฮเอนด์ขายดี ขี่กระแสโซเชียล เน็ตเวิร์กกิ้งแรง  ส่งกำไรปีนี้ขยับเพิ่ม 40% 
นายอดิศักดิ์ สุขุมวิทยา ประธานเจ้าหน้าที่บริหาร บริษัท เจมาร์ท เปิดเผยว่า ในปีนี้บริษัทจะมีกำไรเพิ่มอีก 40%  จากช่วง 9 เดือนที่ผ่านมามีกำไรประมาณ 60 ล้านบาท และคาดว่ารายได้ทั้งปีจะอยู่ที่ประมาณ 5,000 ล้านบาท โดยมีปัจัยกระตุ้นจากกำลังซื้อโทรศัพท์มือถือในระดับไฮเอนด์ที่มีราคเฉลี่ย 1 หมื่นบาทขึ้นไปเพิ่มมากขึ้น 
ด้านนายศิริชัย ลาภมหานนท์ รองประธานเจ้าหน้าที่บริหาร การตลาดและการขาย เจมาร์ท ซึ่งเป็นอดีตผู้บริหารของบริษัท โทเทิ่ล แอ็คเซ็ส คอมูนิเคชั่น (ดีแทค) กล่าวว่า กระแสความนิยมเครือข่ายสังคมออนไลน์ (โซเชียล เน็ตเวิร์กกิ้ง) การแชท และ การเช็คเมล์ผ่านมือถือกลายเป็นแรงกระตุ้นสำคัญที่ทำให้ผู้ซื้อกล้าที่จะจับจ่ายโทรศัพท์มือถือที่มีฟังก์ชั่นรองรับการใช้งานแบบมัลติมีเดียและทัชสกรีน ซึ่งราคาสูงกว่าโทรศัพท์ทั่วไป ส่งผลให้ เจมาร์ทมีมูลค่าการขายต่อเครื่องสูงกว่าเดิม จากเดิมที่กำลังซื้อเฉลี่ยอยู่ที่ประมาณ 4,900 บาท
จากปัจจัยดังกล่าว จะส่งผลให้มูลค่ารวมของตลาดมือถือปีนี้เพิ่มขึ้นอีกประมาณ 7-10%  จากปีที่ผ่านมา มีมูลค่า 3.2 หมื่นล้านบาท หรือ ราคาซื้อต่อเครื่องสูงขึ้น ขณะที่จำนวนยอดขายจะเท่าเดิมที่ 9.6 ล้านเครื่อง โดยเจมาร์ทตั้งเป้า ครองส่วนแบ่งที่ 12% ของมูลค่ารวมตลาดมือถือ 
ทั้งนี้ เจมาร์ทเตรียมวางจำหน่ายมือถือโมโตโรลา  ที่ใช้ระบบปฏิบัติการแอนดรอยด์ภายในไตรมาสแรกของปีนี้ ประมาณ 3 รุ่น  เพราะมีแนวโน้มมาแรงในปีนี้  รวมถึงจะจำหน่ายแบล็กเบอรี่ (บีบี) ให้กับ ดีแทค และ เอไอเอส มากขึ้น เพราะยังคงเป็นมือถือที่มีความต้องการมากที่สุดของปีนี้ ขณะเดียวกันยังเป็นตัวแทนจำหน่ายซิมการ์ด 3 จีพร้อมอุปกรณ์เชื่อมต่อให้กับ  บริษัท เอ็ม คอนซัลแทนต์ หนึ่งในเอ็มวีเอ็นโอ 3 จีของ บริษัท ทีโอที
ส่วนมือถือเฮ้าส์แบรนด์ภายใต้แบรนด์เจโฟนนั้น จะเน้นการวางจำหน่ายหลายรุ่นที่ครอบคลุมทุกความต้องการ ซึ่งเชื่อว่า เฮ้าส์แบรนด์ในปีนี้ จะเป็นการแข่งขันเฉพาะรายใหญ่ๆ เพียง 2-3 ราย หลังจากที่แบรนด์จากจีนเริ่มหายไปจากตลาดเพราะไม่ได้รับการยอมรับเรื่องคุณภาพ